NARIADENIE KOMISIE (ES) č. 1163/2008
z 24. novembra 2008,
ktorým sa mení a dopĺňa nariadenie Rady (ES) č. 40/2008, pokiaľ ide o obmedzenia výlovu niektorých populácií tresky koruškovitej, tresky merlang a tresky jednoškvrnnej
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 40/2008 zo 16. januára 2008, ktorým sa na rok 2008 stanovujú rybolovné možnosti a súvisiace podmienky pre určité populácie rýb a zoskupenia populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie výlovu (1), a najmä na jeho článok 5 ods. 5 a 7,
keďže:
(1)
Predbežné obmedzenia výlovu populácií tresky koruškovitej v zóne ICES IIIa a vo vodách ES zón ICES IIa a IV sú ustanovené v prílohe IA k nariadeniu (ES) č. 40/2008.
(2)
Podľa článku 5 ods. 5 uvedeného nariadenia môže Komisia zrevidovať obmedzenia výlovu na základe vedeckých informácií získaných počas prvej polovice roka 2008.
(3)
Na základe vedeckých informácií získaných počas prvej polovice roka 2008 by sa mali stanoviť konečné obmedzenia výlovu pre tresku koruškovitú v príslušných zónach.
(4)
Vedecký, technický a hospodársky výbor pre rybné hospodárstvo uvádza, že v roku 2008 zodpovedajú úlovky do výšky 148 000 ton miere úmrtnosti rýb 0,6 a očakáva sa, že populácia bude zachovaná v miere presahujúcej preventívnu úroveň.
(5)
Treska koruškovitá je populácia žijúca v Severnom mori, o ktorú sa delí s Nórskom, ale v súčasnosti ju spoločne nespravujú obidve strany spoločne. Opatrenia ustanovené v tomto nariadení by mali byť v súlade s konzultáciami s Nórskom podľa ustanovení schválenej zápisnice o záveroch rokovaní v oblasti rybolovu medzi Európskym spoločenstvom a Nórskom z 26. novembra 2007.
(6)
Podiel Spoločenstva na celkových povolených výlovoch (TAC) tresky koruškovitej v zóne ICES IIIa a vo vodách ES zón ICES IIa a IV by teda mal byť stanovený na 75 % zo 148 000 ton.
(7)
V súlade s článkom 5 ods. 7 nariadenia (ES) č. 40/2008 môže Komisia upraviť obmedzenia výlovu populácie tresky merlang v zónach ICES IIIa a populácie tresky merlang v zónach ICES IV a vodách ES zóny ICES IIa a populácie tresky jednoškvrnnej v zóne ICES IIIa a vodách ES zón ICES IIIb, IIIc a IIId a populácie tresky jednoškvrnej v zóne ICES IV a vodách ES zóny ICES IIa ako dôsledok úpravy obmedzení výlovu populácie tresky koruškovitej v súlade s článkom 5 ods. 5 uvedeného nariadenia v záujme zohľadnenia priemyselných vedľajších úlovkov populácií tresky koruškovitej.
(8)
S ohľadom na obmedzený rybolov tresky koruškovitej v zóne ICES IIIa a vo vodách ES zón ICES IIIb, IIIc a IIId a s ohľadom na skutočnosť, že nie sú k dispozícii žiadne nové prognózy na vedľajšie výlovy tresky jednoškvrnnej a tresky merlang v iných priemyselných rybolovoch v týchto zónach, obmedzenia výlovu populácií tresky merlang a tresky jednoškrvnnej v zónach ICES IIIa a vo vodách ES zón ICES IIIb, IIIc a IIId by mali zostať do konca roku 2008 bez zmeny.
(9)
Na základe stanovenia konečných obmedzení výlovu tresky koruškovitej v zóne ICES IIIa a vodách ES zón ICES IIa a IV by sa mali upraviť obmedzenia výlovu tresky merlang a tresky jednoškvrnnej v zóne ICES IV a vo vodách ES zóny ICES IIa.
(10)
Treska koruškovitá je druh s krátkym životným cyklom. Preto by sa mali obmedzenia výlovu uskutočniť čo najskôr, aby sa predišlo oneskoreniu, ktoré by mohlo viesť k nadmernému výlovu populácie.
(11)
Príloha IA k nariadeniu (ES) č. 40/2008 by sa preto mala zodpovedajúcim spôsobom zmeniť a doplniť.
(12)
Opatrenia stanovené v tomto nariadení sú v súlade so stanoviskom Riadiaceho výboru pre rybné hospodárstvo a akvakultúru,
PRIJALA TOTO NARIADENIE:
Článok 1
Príloha IA k nariadeniu (ES) č. 40/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. novembra 2008